Pistorius se parool: Raad besluit vandag nogJune Steenkamp Vrydag met haar aankoms by die Atteridgeville-gevangenis. (Foto: by Phill Magakoe / AFP) Oscar Pistorius sal na verwagting vandag nog weet of hy binnekort op parool vrygelaat gaan word. Die paroolraad wat Vrydagoggend Pistorius se aansoek om parool aangehoor het, sal na verwagting binne ure die besluit daaroor bekend maak. “Ons is ingelig dat daar later vandag ŉ besluit sal wees,” het Tania Koen, regsverteenwoordiger van wyle Reeva Steenkamp se ouers, ná die verhoor buite die Atteridgeville-gevangenis in Pretoria gesê. June Steenkamp, Reeva se ma, het vanoggend vertoë tot die paroolraad gerig en gevra dat Pistorius agter tralies bly om die res van sy vonnis uit te dien. “Dit was vir haar baie onaangenaam … maar sy het geweet dat sy dit vir Reeva moes doen,” het Koen oor haar kliënt se verskyning voor die paroolraad gesê. Steenkamp en Pistorius het afsonderlik voor die paroolraad verskyn. June Steenkamp Vrydag met haar aankoms by die Atteridgeville-gevangenis. (Foto: by Phill Magakoe / AFP) Koen het voor die verhoor aan verslaggewers buite die tronk gesê die Steemkamps voel nie dat Pistorius gerehabiliteer is nie en dat rehabilitasie slegs sal plaasvind wanneer hy erken dat hy hulle dogter willens en wetens doodgeskiet het. Pistorius het Reeva Steenkamp in die vroeë oggendure van Valentynsdag in 2013 in sy huis in Pretoria doodgeskiet toe hy vier skote deur ŉ badkamerdeur gevuur het. Hy het egter ontken dat hy haar doelbewus om die lewe gebring het en hou vol dat hy Steenkamp op daardie noodlottige nag vir ’n inbreker aangesien het. Pistorius, nou 36 jaar oud, het reeds meer as die helfte van sy vonnis van 13 jaar tronkstraf uitgedien. Tania Koen staan die media Vrydag te woord. (Foto: Phill Magakoe / AFP) Koen sê die Steenkamps het ná tien jaar steeds nie die dood van hul dogter verwerk nie. “Tien jaar klink vir ons dalk lank, maar vir hulle is dit tien verjaardae, tien Moedersdae, Vadersdae en Kersfeeste sonder haar. “Tyd het nie genesing gebring nie … hulle verlang nog elke dag na haar.” Maroela Media het vroeër berig Barry Steenkamp, Reeva se pa, kon weens swak gesondheid nie Vrydagoggend die paroolverhoor bywoon nie. Barry het Pistorius egter onlangs gesien as deel van ŉ dialoogproses tussen slagoffers en oortreders. Koen sê dié ontmoeting was vir Barry sowel as Pistorius “baie emosioneel” en “traumaties”. Die Atteridgeville-gevangenis waar Oscar Pistorius se paroolverhoor Vrydag plaasgevind het. (Foto: by Phill Magakoe / AFP)